Az Európai Parlament állásfoglalása

( 2008. április 22.)

az Európai Unió 2006. évi általános költségvetésének végrehajtására vonatkozó mentesítésről szóló határozat szerves részét képező megjegyzésekkel, IX. szakasz – Európai Adatvédelmi Biztos

AZ EURÓPAI PARLAMENT,

tekintettel az Európai Unió 2006-os pénzügyi évre vonatkozó általános költségvetésére [1],

tekintettel az Európai Közösség 2006-os pénzügyi évre vonatkozó végleges éves beszámolójára – I. kötet (C6-0370/2007) [2],

tekintettel az Európai Adatvédelmi Biztos által a mentesítő hatóságnak tett, a 2006. évi belső könyvvizsgálatokról szóló éves jelentésére,

tekintettel a 2006-os pénzügyi év költségvetésének végrehajtásáról szóló éves számvevőszéki jelentésre és a Számvevőszék különjelentéseire az ellenőrzés alá vont intézmények válaszaival együtt [3],

tekintettel a Számvevőszék által az EK-Szerződés 248. cikke értelmében kiállított, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló megbízhatósági nyilatkozatra [4],

tekintettel az EK-Szerződés 272. cikkének (10) bekezdésére, valamint 274., 275. és 276. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [5] és különösen annak 50., 86., 145., 146. és 147. cikkére,

tekintettel eljárási szabályzata 71. cikkére és V. mellékletére,

tekintettel a Költségvetési Ellenőrző Bizottság jelentésére (A6-0094/2008),

1. megállapítja, hogy 2006-ban az Európai Adatvédelmi Biztos 4138378 EUR összegű kötelezettségvállalási előirányzat felett rendelkezett (2005-ben: 2840733 EUR), amelynek felhasználási aránya 93,3 % volt;

2. megállapítja, hogy az Európai Adatvédelmi Biztos Számvevőszék által végrehajtott ellenőrzése nem vezetett az európai adatvédelmi biztossal kapcsolatos észrevételek megfogalmazásához; megállapítja, hogy az időbeli elhatárolás szerinti könyvelés 2005. január 1-jei bevezetését követően az Európai Adatvédelmi Biztos pénzügyi kimutatásai a 2006-os évben negatív mérleget (1402513 euro) mutatnak, valamint azonos összegű aktívákat és passzívákat (23517);

3. megállapítja, hogy 2006. december 7-én a Bizottság, a Parlament és a Tanács Főtitkárságai közötti, az Európai Adatvédelmi Biztos által is aláírt adminisztratív együttműködési megállapodást 2007. január 16-ával kezdődően további három évre meghosszabbították;

4. megállapítja, hogy az említett megállapodás értelmében az Európai Adatvédelmi Biztos valamennyi kiküldetésének kezelését a Bizottság Elszámolási Hivatala végzi, és a kiküldetéseken felmerülő szállásköltségek visszatérítését illetően ugyanazok a belső szabályok vonatkoznak személyzete két kategóriájára, a biztosra és helyettesére, illetve a tisztviselőkre egyaránt;

5. elégedetten állapítja meg, hogy jelentős előrelépés történt az utólagos/előzetes ellenőrzések és a végleges vélemények adatvédelmi biztos által történő kiadásának folyamatában, és hogy az adatvédelmi biztos által kitűzött 2007. tavaszi határidő az intézményeket és testületeket nagyobb erőfeszítésekre késztette tájékoztatási kötelezettségük teljesítése érdekében;

6. megállapítja, hogy 2006. november 7-i határozatában az európai adatvédelmi biztos úgy döntött, hogy felállít egy belső ellenőrzési struktúrát, amely megfelel tevékenységeinek és követelményeinek;

7. üdvözli azt a tényt, hogy az adatvédelmi biztos és helyettese minden évben az európai parlamenti képviselők által évente kitöltött adatlaphoz hasonló nyomtatványon nyilatkozatot tesz közzé pénzügyi érdekeltségeiről, amely olyan információkat tartalmaz, mint a bejelentett szakmai tevékenység, a fizetett állások és tevékenységek;

8. üdvözli az Európai Adatvédelmi Biztos 2007. szeptember 12-i azon döntését, hogy csatlakozik az 1073/1999/EK rendelet [6] értelmében az Európai Parlament, a Tanács és a Bizottság között létrejött, az Európai Csalás Elleni Hivatal (OLAF) belső vizsgálatairól szóló, 1999. május 25-i intézményközi megállapodáshoz [7];

[1] HL L 78., 2006.3.15.

[2] HL C 274., 2007.11.15., 1. o.

[3] HL C 273., 2007.11.15., 1. o.

[4] HL C 274., 2007.11.15., 130. o.

[5] HL L 248., 2002.9.16., 1. o.

[6] Az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1073/1999/EK európai parlamenti és tanácsi rendelet (HL L 136., 1999.5.31., 1. o.).

[7] HL L 136., 1999.5.31., 15. o.

--------------------------------------------------